Matinkylän ammattioppilaitos

**Matinkylän ammattioppilaitos**, aiemmalta nimeltään **Espoon Matinkylän ammattikoulu** () oli Espoon Matinkylässä toiminut ammatillinen oppilaitos.

## Perustaminen
Espoon kaupunginvaltuusto hyväksyi 7. toukokuuta 1969 Espoon uuden ammattikoulun perustamissuunnitelman ja teki 17. joulukuuta 1969 päätöksen Etelä-Espoon ammattikoulun
sijoittamisesta Matinkylään. Valtioneuvosto myönsi perustamisluvan Etelä-Espoon ammattikoululle 22. tammikuuta 1970. Koulu toimi ammattioppilaitoksista annetun lain mukaisena yleisenä ammattikouluna jonka opetuskielinä olivat molemmat kotimaiset kielet.

Espoon kaupunginhallitus hyväksyi 24. lokakuuta 1972 arkkitehtitoimisto Timo ja Tuomo Suomalaisen laatimat Etelä-Espoon ammattikoulun pääpiirrustukset ja toimitti ne ammattikasvatushallituksen hyväksyttäviksi.

## Toiminnan ja uudistusten vuosikymmenet
Espoon Matinkylän ammattikoulu aloitti toimintansa syksyllä 1974 ja kevensi ratkaisevalla tavalla Leppävaaran ammattikouluun kohdistunutta kuormitusta. Ammattikouluihin tuli tuolloin myös oppilasneuvosto ja aiempaa tehostetumpi työnsuojelu. Alkuvaiheessa koulussa oli 206 oppilasta ja oppilasvalinnoista vastasi Leppävaaran ammattikoulu. 

Vuonna 1976 kaupunginvaltuusto myönsi ammattikoululle luvan myymälätoimintaan ravintotalousosaston tuotteiden myymiseksi A-rakennukseen varatuissa tiloissa.
 
Keväällä 1978 toteutettiin ensimmäinen yhteishaku pääkaupunkiseudun ammattikouluihin ja vuodesta 1979 oppilaiden yhteisvalinta alkoi lakisääteisenä koko maassa.

Uusien opetussuunnitelmien ja linjarakenteiden valmistelun myötä opetus saatiin vastaamaan elinkeinoelämän vaatimuksia ja oppilaille kyettiin tarjoamaan yhteiskunnan edellyttämät valmiudet ja jatkokoulutusmahdollisuudet. Keskiasteen koulu-uudistus näkyi koulun toiminnassa jo vuosina 1984-1985 ensimmäisen ylioppilaspohjaisen elintarvikelaborantin opintolinjan aloittaessa. Kevätlukukauden 1986 yhteisvalinnassa oppilaat valittiin uusien peruslinjojen yleisjaksoille, jolloin lopullinen uranvalinta tapahtui vuoden opiskelun jälkeen opiskelijoiden valitessa alansa erikoistumislinjan. Yleisjaksojen opetussuunnitelmat olivat ammatillisesti laaja-alaisia. Kaikille oppilaille tulivat pakollisiksi uusina oppiaineina ruotsin kieli, taide- ja ympäristökasvatus ja tietotekniikka. Ylioppilaspohjaisilla opintolinjoilla tietotekniikka kuului osana ammatillisiin opintoihin.

Lukuvuoden 1987 alussa astui voimaan laki ja asetus ammatillisista oppilaitoksista. Opiskelijoiden työpäivien määrä väheni 195:stä 190:een. Oppilasneuvosto lakkautettiin ja tilalle opiskelijat perustivat oppilaskunnan. Opetusministeriön päätöksellä 5.7.1988 Espoon Matinkylän ammattikoulun nimeksi tuli Matinkylän ammattioppilaitos (MAOL).

Vuoden 1991 alusta aloitti toimintansa Matinkylän ja Leppävaaran ammattioppilaitosten yhteinen aikuiskoulutusosasto. Osaston toimipaikka oli Matinkylän ammattioppilaitoksessa ja sen tarkoituksena oli antaa ammatillista peruskoulutusta, ammatillista jatko- ja täydennyskoulutusta ja lyhytkursseja kaikille aiheista kiinnostuneille. Matinkylän ammattioppilaitos teki myös yhteistyötä Tapiolan iltalukion kanssa ja aikuiskoulutuksessa yrittäjäkoulutuksen osalta Espoonlahden kauppaoppilaitoksen kanssa. Vuonna 1991 alkoi aikuisten parturi-kampaaja iltalinja ja 1992 aikuisten talonrakentajalinja.

Lukukausi 1995-1996 alkoi jälleen uudistusten merkeissä ja opiskelijat suorittivat sekä vanhan että uuden opetussuunnitelman mukaisia perustutkintoja. Syksystä 1995 alkaen kaikki opintolinjat muuttuivat myös peruskoulupohjaisiksi. Kansainvälinen toiminta lisääntyi voimakkaasti ja niin opettajakuntaa kuin oppilaitakin oli työharjoittelussa ulkomailla. 1990-luvulla koulussa oli jo lähes 500 opiskelijaa.

Lukukaudella 1998–1999 Matinkylän ammattioppilaitoksen osastoilla opiskeltiin 7 eri alan perustutkintoja:

* Graafisen teollisuuden osasto: painaja, painopinnan valmistaja
* Sähköosasto (aiemmin Teleosasto): elektroniikka-asentaja, elektroniikka-asentaja (ammattilukio)
* Metalliosasto: koneistaja, levyseppähitsaaja
* Rakennusosasto: talonrakentaja, tekninen piirtäjä
* Elintarviketeollisuusosasto: leipuri, elintarvikelaborantti
* Ravintotalousosasto: ravintolakokki, tarjoilija
* Kauneudenhoito-osasto: parturi-kampaaja, kosmetologi

Leppävaaran ammattioppilaitos ja Matinkylän ammattioppilaitos yhdistyivät elokuussa 1999, jolloin Espoon ammattioppilaitos aloitti toimintansa. Yhdistyminen oli lähinnä hallinnollinen, sillä Leppävaarassa ja Matinkylässä oli edelleen omat yksikkönsä. Lisäksi myös Kerassa ja Suomenojalla oli omat toimipisteensä.

Vuodesta 2000 Matinkylän, Leppävaaran ja Kirkkonummen ammattioppilaitokset siirtyivät Espoon seudun koulutuskuntayhtymän (ESKK) alaisuuteen ja niistä muodostettiin 1. tammikuuta 2001 Espoon tekniikan alan oppilaitos (AMTEK), jonka hallinnollinen keskus sjaitsi Matinkylän toimipisteessä.

Ensimmäinen Taitaja9-kilpailu järjestettiin Matinkylän ammattioppilaitoksen tiloissa 2. maaliskuuta 2002.

Espoon seudun koulutuskuntayhtymä otti vuonna 2005 käyttöönsä markkinointinimen Omnia ja 1. elokuuta 2006 lähtien vanhat oppilaitosnimet poistuivat käytöstä.

## Lakkauttaminen
Espoon seudun koulutuskuntayhtymä suunnitteli koulun peruskorjaamista, mutta havaitsi kuitenkin että rakennuksen korjaus olisi maksanut lähes yhtä paljon kuin uuden rakennuttaminen. Asiantuntijoiden mukaan rakennuksesta ei laajallakaan peruskorjauksella olisi saanut ajanmukaista koulua. 

Viimeiset oppilaat Matinkylästä valmistuivat ammatteihinsa keväällä 2007. Koulun toiminnot muuttivat keskeisiltä osiltaan syyslukukauden alkuun mennessä Espoon keskukseen valmistuneeseen uuteen Omnian koulurakennukseen osoitteessa Kirkkokatu 16 ja oppilaitoksen tontin 15000 neliömetrin alalla sijainneet vanhat rakennukset purettiin. 

Matinkylän Huolto Oy kommentoi koulun toimintojen lakkaamista asiakaslehdessään Matinkylän Sanomat 1-2008: 
"*Oppilaitoksen poistuminen katukuvasta ei ole suuria tunteita nostattanut alueella. Tähän lienee lähinnä syynä se, että rakennusten ulkoasu ja olemus on ollut sitä luokkaa, että mitään ei koeta menetettävän. Varmasti tämä pitää paikkansa laillaan, mutta toiminnalliset menetykset ovat paljon syvemmällä ja osin hyvinkin merkityksellisiä. Meistä ei kukaan voi tai pysty arvioimaan sitä, kuinka moni potentiaalinen oppilasehdokas jää hakeutumatta ammatilliseen oppilaitokseen, jonka toiminta on siirtynyt toiselle puolelle kaupunkiamme! Tämä yhteiskunta tarvitsisi jokaisen nuoren ja vanhemman kädentaitoja omaavan hakeutumaan ammatilliseen oppiin, jotta tekijöitä tulevaisuudessa riittäisi eri toimialoille. Katukuvasta on poistunut satojen nuorten elämä päivittäisestä arjesta. Näiden myötä alueen asukkaat ovat menettäneet erinomaisen leipomoalan tuotemyymälän, oppilasravintolan palvelut sekä kauneushoitolan palvelut yms. joita ei korvaa Ison Omenan vastaavat kaupalliset palvelut. Fyysisinä tiloina alueelta poistui alueen suurin sisäliikuntasali ja tilava auditorio kokoontumispaikkana. Vuosikymmeniä Matinkylän mainetta valtakunnan tasolla ylläpitänyt paikallinen shakkikerho muiden ohessa menetti perinteisen kisapaikkansa.*"

Ammattioppilaitoksen entisellä tontilla kortteleissa 23301 ja 23302 sijaitsee nyt Matinniityn asuinalue.

## Rehtorit
* Aulis Autio 1.8.1974-30.9.1974
* Paavo Kyöstilä 1.10.1974-1978
* Veli Laurila 1978-1983
* Harry Lindberg 1983-1984
* Raimo Leino 1.-30.8.1984
* Veli Laurila 1.9.-31.12.1984
* Kaarina Järventaus-Perälä 1.1.1985-31.5.1985
* Mikko Eloranta 1.8.1985-2000

## Lähteet